બાલ્યાવસ્થાથી માંડીને વૃદ્ધાવસ્થા સુધી આપણે જીવનભર વિવિધ ચીજોનું વારેતહેવારે વિન્ડો શોપિંગ કરતાં જ રહીએ છીએ. ક્યારે કઈ વસ્તુ તો ક્યારે કઈ! એવું કેમ બનતું હશે કે હંમેશા પહોંચ બહારની ચીજ જ આપણને ગમી જાય છે! પછી વાસ્તવિક જીવનમાં તેની અપ્રાપ્તિનો વસવસો આપણને કાં તો અભાવના દુઃખ તરફ ધકેલે અથવા કૈંક ખોટું કરવા તરફ. ખૂબ ઓછા માણસો સાથે એવું બનતું હશે કે તે એને હાંસલ કરવા જરૂરી સંઘર્ષ ખેડવાની હામ ભીડે છે, અને એથીય જૂજ લોક એવા નીકળે છે કે જે પોતાના હિસ્સે આવેલી નિયતિને મનગમતી કરે છે.